مۆنڕو له‌ جووخ 16 ساڵى ئه‌را رزگار بوين له‌ ژيان يه‌تيمخانه‌، ناچار ئه‌دێ تا شوى بكا وه‌ كارگه‌ر كارخانه‌ى، وه‌لى چوار ساڵ دوياى يه‌گ چيه‌ هوليوود، له‌ هاوسه‌رگه‌ى جياو ئه‌دێ و هه‌ له‌و وه‌خته‌و ناو خوه‌ى ئاڵشت ئه‌كا وه‌‘‘مڕلين مۆنڕو‘‘.
مۆنڕو له‌ موڵه‌ق ناودارى( 2 ساڵى)، وه‌ل شانۆنويس ئه‌مريكايى‘‘ئاڕتوڕ ميلر‘‘ له‌ نوو شوى ئه‌كاو هه‌ له‌و وه‌ختتيشه‌ ئه‌دێ وه‌ يه‌هودى، وه‌لى ئه‌ى جاريشه‌، ئه‌ى شوى كردنه‌‌ ته‌نيا شه‌ش ساڵ وه‌رده‌وام ئه‌دێ.
يه‌ك ساڵ دوياى جياو بوينێ، جنازه‌ى مۆنڕو له‌ نام ماڵ خوه‌ى له‌ كاليفۆڕنيا دوينيه‌يده‌و ك وه‌ مه‌مه‌ر فره‌ خواردن هه‌پ خه‌و گوزارشت له‌ مردنێ ئه‌كريه‌ى. وه‌لى هه‌ميشه‌ ئه‌ى گومان مه‌ن ك وه‌ ده‌س بنه‌ماڵه‌ى كنديه‌يل كوشيايه‌.
ئمجا ئێژنيش: وه‌ل‘‘جان.ئف.كندى‘‘ سه‌رۆك كۆمار ئه‌مريكاو براگه‌ى په‌يوه‌ندى داشتيه‌، ئيچنه‌يشه‌ هه‌ڕه‌شه‌ى بويه‌ له‌ بان جێگاى سياسى وان، وه‌لى هويچ وه‌خت ئه‌ى تۆمه‌ته‌ نه‌سه‌ڵميايه‌./ش
